b"\n_START_ARTICLE_\n\xc3\x80lber de la Font de Can Gurri\n_START_SECTION_\nEntorn\n_START_PARAGRAPH_\nHi havia tres \xc3\xa0lbers en el repl\xc3\xa0 de la Font de Can Gurri (tots m\xc3\xa9s que centenaris), la cap\xc3\xa7ada dels quals es veia de lluny sobresortint per damunt de la resta d'esp\xc3\xa8cies que els envoltaven. Tot i que l'\xc3\xa0lber t\xc3\xa9 unes arrels poderoses, les fortes ventades de principis de l'any 2009 en va tombar dos (els de cap\xc3\xa7ada m\xc3\xa9s densa i voluminosa) i ara resten a terra, on encara se'n poden admirar els robustos troncs.\n_START_SECTION_\nAspecte general\n_START_PARAGRAPH_\nT\xc3\xa9 un di\xc3\xa0metre de poc m\xc3\xa9s d'1 metre, una al\xc3\xa7\xc3\xa0ria espectacular d'uns 28 metres i una cap\xc3\xa7ada bastant malmesa, irregular i esquifida de resultes de les fortes ventades abans esmentades. \xc3\x89s el m\xc3\xa9s gruixut, i un dels m\xc3\xa9s alts, de tots els arbres que hi ha dins dels l\xc3\xadmits del parc.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicat a Santa Maria de Martorelles: prenem la pista que surt de Santa Maria de Martorelles, passa per Can Girona, la Font de la Merc\xc3\xa8 i s'enfila cap a la carena. En un revolt on la pista deixa d'\xc3\xa9sser plana i comen\xc3\xa7a a pujar cap a la carena, surt a la dreta un cam\xc3\xad ben marcat (en direcci\xc3\xb3 S), que duu a la Font de Can Gurri. Coordenades: x=443413 y=4596927 z=330."